b'\n_START_ARTICLE_\nInuit Circumpolar Council\n_START_PARAGRAPH_\nInuit Circumpolar Council (kuni 2006. aastani Inuit Circumpolar Conference; l\xc3\xbchend ICC) on eskimote rahvusvaheline valitsusv\xc3\xa4line organisatsioon. Organisatsiooni eesm\xc3\xa4rk on vahetada kogemusi oma \xc3\xb5iguste ja huvide kaitse asjus ning tugevdada \xc3\xbchist identiteeti, et esineda oma riikide valitsuste ees suurema j\xc3\xb5una ning arendada eskimo kultuuri._NEWLINE_Organisatsioon asutati juunis 1977 Alaskal ning \xc3\xbchendas algselt Alaska, Kanada ja Gr\xc3\xb6\xc3\xb6nimaa eskimoid. Hiljem hakati koost\xc3\xb6\xc3\xb6d tegema ka Venemaa eskimotega, kes 1992. aastast on organisatsiooni t\xc3\xa4is\xc3\xb5iguslikud liikmed. _NEWLINE_ICC peaassamblee tuleb alates 1988. aastast kokku kord nelja aasta tagant (varem kolme aasta tagant). Selle toimumise koht roteerub maade vahel. Organisatsioonil on haru Venemaal, Alaskal, Kanadas ja Gr\xc3\xb6\xc3\xb6nimaal. Nende harude presidendid ning igast harust neljaks aastaks valitud esindaja moodustavad kaheksaliikmelise ICC T\xc3\xa4itevkomitee, mille eesotsas on rahvusvaheline esimees (2002. aastani rahvusvaheline president), kelle m\xc3\xa4\xc3\xa4rab peaassamblee v\xc3\xb5\xc3\xb5rustajamaa esindajate seast._NEWLINE_Esimesel kokkusaamisel otsustati hakata kasutama nimetust inuit k\xc3\xb5igi eskimote koondnimetusena "eskimote" asemel. _NEWLINE_ICC on v\xc3\xb5idelnud keskkonna saastamise vastu seoses nafta ja gaasi tootmise ja transpordiga Alaskal ja Kanadas.   _NEWLINE_Aastal 1983 sai ICC valitsusv\xc3\xa4lise organisatsiooni "konsultatiivse staatuse II" \xc3\x9cRO juures. Organisatsioon on v\xc3\xa4lja t\xc3\xb6\xc3\xb6tanud v\xc3\xa4lja Arktika-poliitika p\xc3\xb5him\xc3\xb5tted ning propageerib neid \xc3\x9cRO kaudu. _NEWLINE_ICC p\xc3\xbc\xc3\xbcab tugevdada kultuurilisi ja majanduslikke sidemeid arktiliste alade vahel.  _NEWLINE_Organisatsioon osaleb ka Arktika N\xc3\xb5ukogu t\xc3\xb6\xc3\xb6s p\xc3\xbcsivaatlejana.\n_START_SECTION_\nEellugu ja ajalugu\n_START_PARAGRAPH_\nAastal 1973 peeti Kopenhaagenis kohalike gr\xc3\xb6\xc3\xb6ni organisatsioonide korraldusel esimese p\xc3\xb5hjarahvaste konverentsi. Kutsutute seas olid Kanada eskimod organisatsioonist Inuit Tapirisat of Canada (praegu Inuit Tapiriit Kanatami), Kanada indiaanlased organisatsioonist National Indian Brotherhood of Canada ning Soome, Norra ja Rootsi saamid. Konverentsil tunnetasid Gr\xc3\xb6\xc3\xb6nimaa ja Kanada eskimod vajadust kokku saada Alaska ja Venemaa eskimotega. _NEWLINE_Eben Hopson tegi Billy Neakoqile \xc3\xbclesandeks kutsuda 1975 Port Albernis peetud P\xc3\xb5lisrahvaste Maailman\xc3\xb5ukogu asutamiskonverentsil tulla varsti maailma eskimote kokkusaamisele.  _NEWLINE_Esimesele konverentsile Barrow\'sse juunis 1977 kogunesid Kanada, Gr\xc3\xb6\xc3\xb6nimaa ja Alaska eskimod, keda v\xc3\xb5\xc3\xb5rustas Eben Hopson. Delegaate oli 54 (igalt maalt 18). V\xc3\xb5eti vastu resolutsioone, loeti luulet ja lauldi. Lepiti kokku rajada rahvusvaheline organisatsioon.'